text: Skraldemændene i Kolding har nedlagt arbejdet
  07 marts 2016 kl. 10.59
  Borgerne i Kolding Kommune får i dag ikke tømt deres skraldespand. Skraldemændene fra Melgaard Miljø A/S har nedlagt arbejdet.
  Ifølge en pressemeddelelse fra Kolding Kommune er det uvist, hvornår de genoptager arbejdet.  Melgaard Miljøs ledelse og medarbejderne mødes igen tirsdag morgen.
  Når skraldemændene genoptager arbejdet, bliver der lagt en plan for, hvornår affaldet bliver samlet ind, skriver Kolding kommune.
  Direktør Henrik Melgaard fra Melgaard Miljø ønsker ikke at udtale sig om den konkrete årsag til, at omkring 20  skraldemænd har nedlagt arbejdet.
  -Men der er tale om en overenskomststridig arbejdsnedlæggelse, siger Henrik Melgaard til TV SYD.
  På  Kolding Kommunes Facebookside og på appen Affald Kolding, opdaterer Kolding Kommune, så snart der er nyt.
  